ལན།ལར་ལོ་ན་སྟོང་ཕྲག་ཕྱིན་ཟིན་པའི་གནའ་བོའི་མི་སྣ་ཞིག་ཡིན་ན་དེའི་འཁྲུངས་ཡུལ་དང་དུས་ཚིགས་སོགས་མི་མཐུན་པ་དང་གཅིག་གྱུར་མིན་པའི་གླེང་སྲོལ་ནི་ལོ་རྒྱུས་ཀྱི་ཁྱད་གཤིས་ལྟ་བུར་གྱུར།དེ་དང་ལྷན་དུ་གཏམ་རྒྱུད་དང་འུར་བཤད་མང་པོ་བྱུང་བ་ནི་གདོད་མའི་མི་རིགས་ཀྱི་སེམས་ཁམས་དང་མཐུན་པའི་གླེང་སྒྲོས་ཤིག་རེད།སྟོན་པ་གཤེན་རབ་མི་བོ་ཆེའི་སྐུ་ཚེའི་མཛད་པ་དང་དུས་ཚིགས་སོགས་དེ་ལས་མ་འདས་པའི་ངང་ནས་བྱུང་ཡོད་མོད།འོན་ཀྱང་རང་རེའི་བཀའ་བརྟེན་དག་གི་དགོངས་དོན་ཞིབ་པར་གསེད་དཀྲོལ་བྱས་ན་སྟོན་པ་གང་དུ་འཁྲུངས་མིན་དཔྱད་པ་མང་པོ་མི་དགོས་པ་བདེ་བླག་ངང་ནས་རྟོགས་ནུས་རུང་།དཔེ་ཀློག་ཀྱི་ཡི་ག་འགག་པའི་མང་ཚོགས་ཕལ་ཆེར་སྔར་སྲོལ་གཏམ་རྒྱུད་ཀྱི་རྒྱ་ལས་མ་ཐར་ནས་སྟོན་པ་མཆོག་ཡུལ་གང་དུ་འཁྲུངས་མིན་ཡིད་ངོར་ཤར་རྒྱུ་མེད་ལ།དགོན་གྱི་གྲྭ་བཙུན་སློབ་གཉེར་བ་དང་དགེ་བཤེས་སོགས་བོན་གྱི་མཐོ་རིམ་ཆོས་བྱེད་མི་སྣ་མང་པོའི་ཁྲོད་དུ་སྟོན་པའི་འཁྲུངས་གཞིས་ནི་འཇི་རྟེན་འདི་ནས་མཐོང་མི་ཐུབ་པའི་དག་ཞིང་ཞིག་ཏུ་རློམ་བཞིན་སྡོད་མཁན་ཧ་ཅང་མང་པོ་ཡོད།དེའི་གནད་དོན་གཙོ་བོ་མཛད་མདོ་ཁག་ནས་ཞིང་དག་པའི་སྦྱོར་བ་ལ་གོམས་པ་རྫོགས་པའི་གཡུང་དྲུང་སེམས་དཔའི་སྣང་ཚུལ་མང་པོ་ཞིག་སྟོན་པའི་རྣམ་ཐར་ཁྲོད་དུ་བཀོད་ཡོད་སྟབས།དེ་ཉིད་ལོ་རྒྱུས་དངོས་དང་མཉམ་བསྲེས་བྱས་ཏེ་འོལ་གླིང་ངོས་འཛིན་བྱེད་དུ་མེད་པའི་ཚོད་དུ་བསྐྱལ་བ་ནི་ཕན་པ་ལས་ཀྱང་གནོད་པ་ཆེ་བར་མཐོང་།སྤྱིར་དེ་སྔོན་སྟོན་པའི་འཁྲུངས་ཡུལ་ཐད་གནད་ལ་ཁེལ་མིན་མ་ལྟོས་པར་གངས་ཏི་སེའི་ཉེ་སྐོར་ཡིན་ཚུལ་གླེང་མཁན་མང་པོ་བྱུང་མོད།གནད་ལ་ཁེལ་ཞིང་ཡུལ་དངོས་དང་ཁ་ཐག་ཉེ་བར་གྱུར་པ་ཧ་ཅང་དཀོན་ཚད་དུ་གྱུར་ཡོད།དེས་ན་ད་ལན་བོན་དྲིས་ལན་ར་བ་ནས་སྔ་ཕྱིར་མཆེེད་གྲོགས་མང་པོས་སྟོན་པའི་འཁྲུངས་ཡུལ་དང་འབྲེལ་བའི་དྲི་བ་ལན་མང་པོ་བྱུང་བར་བརྟེན་འདི་ནས་སྟབས་བཅིག་ཏུ་ཚིག་ཉུང་དོན་གསལ་ཞིག་ཞུ་བར་སྤྲོ།